En eller flere gerningsmænd legede bogstavelig talt med ilden, da de mandag aften kastede molotovcocktails ind i den tidligere Martin-fabrik på Saltebakken i Frederikshavn. Politiet modtog anmeldelsen klokken 20.17, og her bliver sagen set på med stor alvor. - Hele bygningen kunne være brændt ned, når man smider med molotovcocktails, siger politikommissær Carsten Straszek til Kanal Frederikshavn . Han opfordrer folk, der har set noget på Saltebakken mandag aften ved 20-tiden eller ved noget om sagen til at kontakte politiet på 114. Opdaget af vagt Mads Andersen, der er indehaver af bygningerne på Saltebakken, siger til Kanal Frederikshavn, at man heldigvis havde fået fjernet det gamle trægulv i bygningen, og han slet ikke tør tænke på, hvad der kunne være sket, hvis ilden havde fået fat. Ifølge Mads Andersen var det en vagt, som opdagede, hvad der foregik, fordi en tyverialarm blev aktiveret, da en dør blev brækket op til den bygning, der senest fungerede som covid-19-testcenter. - Jeg er ikke i tvivl om, at det er nogle større drenge, som har eksperimenteret med molotovcocktails. Det er tydeligt at se. Der ligger flasker med klude i flaskehalsen, siger Mads Andersen til Kanal Frederikshavn. Han sørgede for, at vagter efterfølgende patruljerede i området, og han vil nu sikre området med byggehegn.

Referat:
En eller flere gerningsmænd smed mandag aften molotovcocktails ind i en tom lagerbygning i den tidligere Martin-fabrik i Frederikshavn.